[Celestinus Episcopus, servus servorum Dei, dilectis filiis Petro Cluniacensi Abbati ejusque fratribus, salutem et Apostolicam benedictionem. Cum ex injuncto nobis à Deo Apostolatus officio, universis Catholicæ Ecclesiæ filiis debitores existamus: vobis tamen, qui sanctæ Romanæ Ecclesiæ specialius inhæretis, propensiori nos convenit charitatis studio imminere. Ideoque tanquam specialibus beati Petri filiis paterna sollicitudine providere volentes, Ecclesiam sancti Vincentii de Salamantica, quam frater noster Berengarius ejusdem civitatis Episcopus, assensu Prioris ejusdem loci, et charissimi filii nostri Adelfonsi Regis Hispaniæ canonicè vobis concessit; per præsentis vobis scripti paginam confirmamus. Si quis autem hujus nostræ confirmationis paginam sciens, contra eam temerè venire tentaverit, omnipotentis Dei, et beatorum Petri et Pauli Apostolorum ejus indignationem se noverit incursurum. Datum Laterani VI. Martii.]